P6_TA(2006)0271

Gennemførelsesforanstaltninger (niveau 2) for direktiv 2004/39/EF om markeder for finansielle instrumenter

Europa-Parlamentets beslutning om udkast til gennemførelsesforanstaltninger for direktiv om markeder for finansielle instrumenter

Europa-Parlamentet,

- der henviser Kommissionens udkast til direktiv og Kommissionens udkast til forordning om gennemførelse af direktiv 2004/39/EF [1], som blev offentliggjort af Kommissionen den 6. februar 2006,

- der henviser til de uformelle udkast til gennemførelsesforanstaltninger, som efter den 6. februar 2006 er blevet sendt til Parlamentet,

- der henviser til Rådets afgørelse 1999/468/EF af 28. juni 1999 om fastsættelse af de nærmere vilkår for udøvelsen af de gennemførelsesbeføjelser, der tillægges Kommissionen [2],

- der henviser til den erklæring, som Kommissionens formand, Romani Prodi, afgav i Parlamentet den 5. februar 2002 [3],

- der henviser til sin beslutning af 5. februar 2002 om gennemførelse af lovgivningen i forbindelse med finansielle tjenester [4],

- der henviser til artikel 64 i direktiv 2004/39/EF, som indeholder den såkaldte "udløbsklausul",

- der henviser til de foreslåede ændringer til udkastet til gennemførelsesforanstaltninger, som Økonomiog Valutaudvalget vedtog den 30. maj 2006,

- der henviser til Kommissionens svar til disse foreslåede ændringer, som blev sendt til Parlamentet den 9. juni 2006 rettet til ordføreren og formanden for det ansvarlige udvalg,

- der henviser til udfaldet af mødet i Det Europæiske Værdipapirudvalg den 8.- 9. juni 2006,

- der henviser til Rådets (økonomi og finans) konklusioner af 5. maj 2006, hvori betydningen af tilsyn, koordinering og konvergens inden for Den Europæiske Union understreges,

- der henviser til forretningsordenens artikel 103, stk. 2,

A. der henviser til, at retsgrundlaget for direktiv 2004/39/EF, EF-traktatens artikel 47 ikke udtrykkeligt giver mulighed for gennemførelsesforanstaltninger; der henviser til, at Parlamentet, som tager hensyn til målsætningen om bedre lovgivning og gennemførelse af reelt lige vilkår for finansielle markeder, generelt støtter anvendelsen af gennemførelsesforanstaltninger,

1. anmoder Kommissionen om at tage hensyn til begrænsningerne i de beføjelser, som den er tillagt i henhold til direktiv 2004/39/EF i overensstemmelse med traktatens gældende bestemmelser, med henblik på at sikre retssikkerhed for aktørerne på de finansielle markeder;

2. påpeger, at udkastet til gennemførelsesforanstaltninger udgør en anvendelig løsning med hensyn til at nå målene om forbedrede driftsforhold for investeringsselskaber og andre handelssystemer såvel som om effektive, gennemsigtige og sikre finansielle markeder i Den Europæiske Union;

3. understreger, at det arbejde, som Parlamentet har udført siden offentliggørelsen af gennemførelsesforanstaltningerne, er blevet stimuleret af behovet for at overholde de lovgivningsmæssige bestemmelser, som har til formål at opnå et afbalanceret resultat mellem konkurrence og gennemsigtighed for de finansielle markeder, de berørte parter (aktionærer, udstedere og brugere), regulerende myndigheder og demokratisk valgte repræsentanter;

4. glæder sig over den vilje, som Kommissionen har udvist i samarbejdet med Parlamentet, med henblik på at nå det bedst mulige resultat for alle berørte parter; minder om behovet for at inddrage og orientere Parlamentet så tidlig som mulig i udvalgsarbejdet;

5. bemærker, at proceduren for vedtagelse af gennemførelsesforanstaltninger er næsten uden fortilfælde og afviger fra måden, hvorpå EU-lovgivning normalt udarbejdes; påpeger derfor behovet for at nå et gensidigt tilfredsstillende resultat for alle de berørte institutioner med henblik på at opnå en positiv udvikling i de interinstitutionelle forbindelser;

6. bemærker, at kommissæren for Det Indre Marked og tjenesteydelser, Charlie McCreevy, i en skrivelse af. 23. marts 2006 til formanden for det kompetente udvalg, præciserede, at Kommissionens baggrundsnotater til gennemførelsesforanstaltningerne blot er et arbejdsdokument udarbejdet af Kommissionens tjenestegrene udelukkende med henblik på drøftelser, og at de ikke på nogen måde udgør formelle ændringer til udkastet til foranstaltninger; mener derfor ikke, at baggrundsnotaterne tilføjer nogen nye betingelser ud over dem, som er fastsat i udkastet til gennemførelsesforanstaltninger;

7. påpeger, at der til trods for det generelt positive samspil mellem EU's institutioner er strukturelle mangler i måden, hvorpå lovgivningsmæssige beføjelser delegeres til Kommissionen, hvilket kan bringe resultatet af vigtige retsakter som f.eks. gennemførelsesforanstaltningerne i fare;

8. udtrykker sin vilje til fortsat at forbedre måden, hvorpå de interinstitutionelle forbindelser fungerer inden for alle politikområder, og navnlig i forbindelse med Lamfalussy-processen, med henblik på at nå frem til en vedvarende og gensidig tilfredsstillende løsning, som sidestiller Parlamentet med Rådet, når delegationen af lovgivningsmæssige beføjelser tilbagekaldes;

9. mener, at vedtagelsen af direktiv 2004/39/EF under den fælles beslutningsprocedure giver Parlamentet en integreret rolle i fastsættelsen af indholdet af gennemførelsesforanstaltningerne; mener, at Rådets afgørelse 1999/468/EF ikke kun giver Parlamentet bemyndigelse til at forkaste foreslåede gennemførelsesforanstaltninger, hvis de savner hjemmel, men også til at ændre dem i overensstemmelse med de underliggende beføjelser under den fælles beslutningsprocedure og med ånden i de interinstitutionelle forbindelser, som fuldt ud og højtideligt bør respekteres;

10. bemærker betydningen af at konsolidere Det Europæiske Værdipapirtilsynsudvalgs (CESR) rolle med at koordinere de nationale regulerende myndigheders aktiviteter og at fremme reguleringskonvergens og dets rolle som den uundværlige vigtige rådgiver på europæisk plan i spørgsmål, som falder ind under dets beføjelser;

11. bemærker, at koordineringsaktiviteterne mellem de nationale regulerende myndigheder derfor generelt bør drøftes i CESR; bemærker, at dette navnlig vedrører følgende spørgsmål:

- udformning og indførelse af ordninger for udveksling af oplysninger om transaktioner mellem de nationale kompetente myndigheder, som det kræves i henhold til direktiv 2004/39/EF i overensstemmelse med artikel 13, stk. 1, i udkastet til gennemførelsesforordning,

- fastsættelse og drøftelse mellem de nationale kompetente myndigheder om det mest relevante marked med hensyn til likviditet eller dets alternativer i overensstemmelse med artikel 8 og 9 i udkastet til gennemførelsesforordning og løsning af mulige konflikter i disse spørgsmål mellem de kompetente myndigheder;

12. understreger, at CESR på nuværende tidspunkt mangler de driftsmæssige midler til effektivt at udføre sine opgaver;

13. opfordrer medlemsstaterne til at give CESR de nødvendige midler til at anvende direktiv 2004/39/EF og dets gennemførelsesforanstaltninger;

14. opfordrer medlemsstaterne til at styrke CESR's demokratiske ansvarlighed, navnlig over for Parlamentet;

15. mener, at gennemførelsesforanstaltningerne i deres nuværende form udgør det bedst opnåelige resultat for alle berørte parter;

16. godkender gennemførelsesforanstaltningerne;

17. pålægger sin formand at sende denne beslutning til Rådet, Kommissionen og CESR.

[1] Europa-Parlamentets og Rådets direktiv 2004/39/EF af 21. april 2004 om markeder for finansielle instrumenter, om ændring af Rådets direktiv 85/611/EØF, og 93/6/EØF samt Europa-Parlamentets og Rådets direktiv 2000/12/EF og om ophævelse af Rådets direktiv 93/22/EØF (EUT L 145 af 30.4.2004, s. 1). Senest ændret ved direktiv 2006/31/EF (EUT L 114 af 27.4.2006, s. 60).

[2] EFT L 184 af 17.7.1999, s. 23.

[3] SPEECH/02/44.

[4] EUT C 284 E af 21.11.2002, s. 115.

--------------------------------------------------